Тема: «**ЗУЛА ЯАГААД ЗОХЁОХОБ?»**

Цыдыпова Нарана

ученица 5 класса

ФИО руководителя: Дондокова В.Н.

учитель бурятского языка

Улан-Удэ

**Зула гээшэ юун гээшэб?**

Зула – бурханай урда наһата соо шара тоһондо гол хээд носоодог hэн.

Минии хүгшэн **эжы** ехэ һүзэгшэ хүн юм. Зула ямар байхаб, яагаад зула зохёохоб гэжэ бидэндэ за­адаг.

Дасанһаа залажа асарһан арша­анаар гараа угаагаад, арюун хур­гаараа зулынгаа голыень томохо шухала.

Зулынгаа голыень заабариин ёһоор һаа, хушын нариихан мүшэр гү даа, үгышье һаа, хуша модоной нариихан зартагайгаар хэдэг байгаа. Хуша­ар хэһэн зулын гол жэгдээр носо­дог, наһатынгаа голой хонхорто һуулгахада аятай байдаг. Хуша модон бэлээр олдохогүй. Тиимэһээ хилгана үбһөөр голыень хэдэг юм.

Эндэ баһал өөрын гуримтай юм. Хилганаяа түүхэдээ, үзүүр узуурынь илгажа, нэгэ тээшэнь харуулаад, эхилүүлхэ шухала. Зулаяа заһажа бай­хадаа, Сүмбэр уула шэнги үндэр бол­тогойш гэжэ үреэдэг. Мүн мэдэхэгүй ушарһаа, үзүүрыень доошонь зо­ожорхёод, иигэжэ үреэжэ байха таарамжагүй. Энээнһээ байха хүреэгэй столбошье, гасуушье үзүүрыень өөдэнь зоодог юм. Энэ хүреэ соомни байһан үхэр мал, тэжээһэн амитан бүхэмни өөдэлжэ, дэбжэстэй байг гэһэн удхатай юм.

Хилганаяа хүбэнгөөр нара зүб орё­охо. Дэмы зузаан хүбэн үлүү, зулые тортогтуулха. Жэгдэхэн аад, нариихан гол томохо гэһэн заабаритай. Голой үзүүр тоһонһоо дээшээ үлүү гаргангүй, шиирын галһаа носоодог. Голой үзүүр гээшэ наһатынгаа амһарһаа, хүбөөһөө өөдөө орооһоной шэнээн хэмжээндэ гараад байха ёһотой гэжэ минии Мак­сар абгамни хэлэдэг һэн.

Хүбэн шэнэ байха ёһотой. Хүнэй гар хүрөөгүй, бор саргүй, жэгдэхэн, саб сагаан хүбэн байха болоно.

**ЗУЛЫН ТОҺОН**

Ламанар хэлэхэдээ, ямаршье һаа тоһон болохо гэдэг. Ургасын тоһон алишье талаараа таарамжатай аад, зариманиинь тортогтой байдаг. Мүнөө наймаагай шара тоһо хэрэглэхэдэ бо­лоно. Хайлуулһан шара тоһон эрхим тоһон гээшэ ааб даа. Сүб сүбрэгыень һайса тунаагаад, хэхые оролдохо. Хайлуулһан тоһоёо зулынгаа гол дээрэһээнь юулэхэдээ, гүн сагаан да­лай шэнги ехэ болтогой гэжэ үреэжэ сэдьхэхэ.

Зулаяа жэгдэхэнээр бадарааха хэ­рэгтэй. Һүлэм-һалам гэжэ шэшэржэ бадарха ёһогүй. Энээниие ёро гэжэ тоолодог. Тоһонһоо, голһоо тиигэжэ болохо. Дан шангаар эмирэһэн гол һулаар носожо болохо. Мүн тоһоной шанарһаа дулдыдажа магад. Энэ бадарааһан зулымни гэрэл наһа бараһан хүнэй һайн түрэлөө олохо харгыень гэрэлтүүлхэ болтогой, янза бүриин тамын зоболонто амитадай эндэһээ ходорхо харгыень гэрэлээрээ гиигүүлэг гэжэ зальбарха шухала.

Илааһа батаганаанай элбэг үедэ зулынгаа гол шэлээр хамгаалха хэрэг­тэй. Энэ галда эрбээхэй, элдэб илааһа батаганаан ниидэжэ ерээд, бурханай урда үхэжэ, шатажа хэбтээ һаа, буруу гээшэ ааб даа.

Эдэ дээрэ үгтэһэн һургаал за­абаринуудые мүнөө сагай олохон лэ зон үнэхөөрөө мэдэдэггүй байдаг. Зула яажа бадараахаб гэһэн зан­шал сахиха шухала ха юм даа, ами наһанһаа нүгшэгшэдэй саашанхи харгы гэрэлтүүлэгдэнэ гэдэг. Мүн тэрэ хүнэй үри һаданарай буян хэһэнэй нэгэ зүйл ха юм даа.

Монгол hарын найманда, арбан табанда, гушанда дуйсэн удэрнууд гэдэг.